DA Den Europæiske Unions Tidende CE 84/342

(2004/C 84 E/0401)

SKRIFTLIG FORESPØRGSEL E-0243/04

af Ilda Figueiredo (GUE/NGL) til Kommissionen

(2. februar 2004)

Om: Virksomhedsflytning og ledighed

Der er risiko for, at endnu en multinational beklædningsindustri, Brax Portuguesa, Fábrica de Confecções, Lda., vil lukke sine anlæg i Vila Nova de Gaia i Portugal. Det kan føre til, at 400 arbejdstagere mister deres arbejde, hvoraf de fleste er kvinder.

Kommissionen og den portugisiske regering må i denne alvorlige situation i et område og i et land, hvor ledigheden er i konstant stigning, træffe alle de foranstaltninger, der er nødvendige for at forhindre, at endnu en multinational virksomhed i Portugal lukker og eventuelt flytter til et andet europæisk land.

Kommissionen bedes derfor oplyse følgende:

1. Er der til Brax Portuguesa, Fábrica de Confecções, som er beliggende i Aldeia Nova, Serzedo, Vila Nova de Gaia i Portugal, blevet ydet fællesskabsstøtte? Hvis dette er tilfældet, bedes Kommissionen gøre nærmere rede herfor.

2. Har EU bevilget økonomisk støtte til moderselskabet eller til en af dens filialer? Hvis dette er tilfældet, bedes Kommissionen gøre nærmere rede herfor.

3. Hvilke foranstaltninger vil Kommissionen træffe for at sætte en stopper for disse evindelige udflytninger, som de multinationale virksomheder gennemfører, og den ledighed, som er resultatet heraf?

Supplerende svar afgivet på Kommissionens vegne af Stavros Dimas

(31. marts 2004)

Kommissionen kan oplyse det ærede parlamentsmedlem om, at virksomheden »Brax Portuguesa, Fábrica de Confecções, Lda.« har modtaget følgende støtte.

1. Fra Den Europæiske Socialfond (ESF): (EUR) Den gamle fond Ansøgning 891013 P1 Fællesskabsstøtteramme (FSR) II PEDIP II (1) Fællesskabsstøtteramme (FSR) III POEFDS ESF 23 146,19 51892,73 5 250,68 OSS 18 937,79 17297,58 3 150,40

2. Den Europæiske Regionaludviklingsfond (EFRU) (FSR II): Program Modernisering af erhvervsstrukturen Projekt Analyse og udviklingsmuligheder Godkendelsesdato 27.7.1995 Sted Vila Nova de Gaia Projektleder Brax Portuguesa — Fabrica de Confecções lda. Samlede investeringer 20 340,60 EUR Støtteberettigede investeringer 20 340,60 EUR Godkendt af EFRU 10 171,57 EUR Udbetalt fra EFRU (2) 10 196,25 EUR

Mht. ESF skal Kommissionen minde om, at ved tildeling af støtte fra ESF til erhvervsfaglige uddannelsesaktioner stilles der ikke krav om, at virksomhederne skal være levedygtige, derimod skal de støttekriterier og de kriterier for støtteberettigelse overholdes, som er fastlagt i de bestemmelser, der var gældende på det tidspunkt, da støtten fra ESF blev tildelt.

Det er Kommissionens opfattelse, at alle investeringer i menneskelige ressourcer har en afgørende betydning på nationalt og regionalt plan. Det skal understreges, at ESF-støtte ikke hjælper en virksomhed som sådan, men udgør en investering i menneskelige ressourcer, således at de uddannelsesforanstaltninger, som den enkelte nyder godt af, forbedrer deres beskæftigelsesegnethed. Ifølge Kommissionens oplysninger har den pågældende virksomhed ikke overtrådt bestemmelserne vedrørende tildeling af støtte fra strukturfondene.

Kommissionen ønsker for det første også at fremhæve, at det er fastsat i Rådets direktiv 98/59/EF (3), at arbejdstagerrepræsentanter skal informeres og konsulteres i tilfælde, hvor arbejdsgiveren påtænker at foretage sådanne afskedigelser. Disse konsultationer skal gennemføres i så god tid, at man kan nå frem til en aftale, og de skal som et minimum dreje sig om mulighederne for at undgå eller begrænse de kollektive afskedigelser og for at afbøde følgerne ved hjælp af sociale ledsageforanstaltninger, der navnlig tager sigte på støtte til omplacering eller omskoling af de afskedigede arbejdstagere.

Mere generelt slår Kommissionen til lyd for, at virksomheder, når de beslutter at flytte, altid bør tage hensyn til, hvilke følger denne beslutning kunne få for virksomhedernes ansatte samt de sociale og regionale følger. Dette er for nylig blevet understreget i Kommissionens meddelelse om virksomhedernes sociale ansvar: virksomhedernes bidrag til bæredygtig udvikling (4).

Endvidere har Kommissionen opfordret de europæiske arbejdsmarkedsparter til at starte en dialog om muligheden for at foregribe og styre ændringer med henblik på en dynamisk tilgang til de sociale og arbejdsmarkedsmæssige aspekter af virksomheders omstrukturering. Arbejdsmarkedets parter har indvilget i at inddrage dette spørgsmål i deres for nylig vedtagne flerårige arbejdsprogram (5) (6).

(1) Specifikt program for industriel udvikling i Portugal.

(2) Det udbetalte beløb (EUR) overstiger det godkendte beløb, hvilket skyldes forskellen i valutakursen på godkendelsesdatoen og på udbetalingsdatoen.

(3) Rådets direktiv 98/59/EF af 20. juli om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998.

(4) KOM(2002) 347 endelig udg.

(5) Som strategisk element i beskæftigelses- og uddannelsespolitikken samt politikken for social udvikling.

(6) Budget for den sociale sikring.